JEDNA OSOBA PREMINULA

Najnovije podatke iznio je ministar zdravstva Vili Beroš. "U protekla 24 sata imamo 23 novopotvrđena bolesnika, što je ukupno 1814 bolesnika. Imamo nešto više osoba ženskog spola. Ukupno je testiranih 20.953 od čega 76 u zadnja 24 sata. I dalje pada postotak zaraženih među ispitanicima. Na žalost jučer je umrla još jedna osoba, u Osijeku", rekao je Beroš.

Od korona virusa oporavilo se 600 osoba

"Broj hospitaliziranih je 372, oporavljenih je 359 u bolnicama, što je 47 više u odnosu na jučer. Još 241 je oporavljen koji se liječi doma, što je ukupno 600."

Ravnateljica Klinike za infektivne bolest Dr. Fran Mihaljević Alemka Markotić izvijestila je o stanju zaraženih. "Trenutno imamo 49 bolesnika koji se liječe u Klinici. 13 je na respiratoru, jedan je na respiratoru, ali nije Covid bolesnik. Najkasnije u ponedjeljak ujutro objavit ćemo popis svih donatora i doista im se od srca zahvaljujem."

Postavljeno je i pitanje kada su poslani prvi paketi opreme u domove. "Zadnji kontingent opreme je stigao u nedjelju te se u srijedu i četvrtak dijelio po domovima, zavisno od lokalne samouprave. Sljedeća oprema dolazi u nedjelju te ćemo ići s dodatnim opremanjem."

Ravnatelj Hrvatskog zavoda za javno zdravstvo Krunoslav Capak progovorio je o edukaciji korištenja zaštitne opreme. "Kad je bila ebola 2015. godine snimili smo jedan film o korištenju zaštitne opreme i stavili na našu web stranicu i to smo stavili u veljači ove godine. Koliko je meni poznato Infektivna klinika u Zagrebu je isto snimila takav jedan filmić, a filmić je snimljen i o tome kako se uzima bris. Mi smo dali preporuke našim županijskim zavodima da se organizira edukacija ako je potrebna i rekli smo ako je netko nesiguran oko toga da pita".

Koliko je blizu potencijalno cjepivo?

Markotić je komentirala napise o potencijalnim cjepivima. "Naslovi prodaju priču, a onda je pitanje što piše ispod naslova. Ja nisam pročitala ni jedno da je razvijeno. 44 različite institucije u svijetu trenutno razvija cjepiva. Tko će od njih otići najdalje vidjet ćemo. National institute of health u Americi je zasad u prvoj fazi kliničkog ispitivanja. Vidjet ćemo tko će dobiti neke dobre rezultate."

Beroš je pokušao odgovoriti na pitanje o onkološkim bolesnicima koji se liječe u zagrebačkim bolesnicima. "Jučer sam se čuo s prof. Čorušićem s Rebra, on mi je rekao da je komoditet za onkološke bolesnike, ali i liječnike smanjen no da se liste čekanja ne produžuju. Problem je što u Zagreb stižu onkološki bolesnici iz cijele Hrvatske te nije moguće organizirati se do te mjere da nema dužih čekanja, to moram priznati, ali na držanju distance ću inzistirati."

Izvjesno je da većina mjera ostaje na snazi

U nedjelju je 30 dana otkad su uvedene mjere, novinare je zanimalo koliko će se produžiti, a odgovorio je ministar unutarnjih poslova Davor Božinović. "Mi od prvog dana vrlo otvoreno komuniciramo ne samo svoje odluke već i promišljanja. U ovom trenutku je točna činjenica da većina mjera istječe 19. travnja i da ćemo sigurno u tom smislu morati neke mjere ili većinu njih produžiti. Mi se definitivno krećemo u smjeru faze u kojoj će doći do određenih opuštanja."

"Predsjednik Vlade je zatražio od svih ministara da pripreme pregled aktivnosti prije svega gospodarskih za koje bi bilo s ekonomskog aspekta gledišta bilo dobro da se aktiviraju što prije, a nakon toga će svoje mišljenje dati epidemiološka struka. Nakon toga bi Vlada zauzela svoje stajalište, a Stožer bi operacionalizirao te mjere. Izvjesno je da će se većina onog što je propisano produžiti. Vrlo ćemo promišljeno krenuti s popuštanjem mjera jer svako popuštanje nosi sa sobom određeni rizik. Hoće li se to odraziti na povećani broj oboljelih jer ovaj virus je pokazao ako išta da se vrlo brzo može širiti u nekontroliranim uvjetima", istaknuo je Božinović.

Kronični bolesnici kao rizična skupina

Capak je odgovorio na pitanje koliki je postotak Hrvatske rizičnoj skupini. "Kronične bolesti su bolesti koje dominiraju. Mogu vam reći da 90 posto ljudi u Hrvatskoj umire od neke od kroničnih bolesti. Takvih bolesti ima jako puno, pretpostavlja se da oko 400 tisuća osoba u Hrvatskoj boluje od dijabetesa, između 30 i 35 posto ljudi u Hrvatskoj ima hipertenziju, 25 posto Hrvata umire od karcinoma i oboljelih od kroničnih bolesti ima jako puno."

Beroš je pojasnio i od čega je preminula 47-godišnja žena. "Danas je bila riječ o teškoj kroničnoj bubrežnoj bolesti koja može biti prisutna i u mlađoj populaciji te se ne može stalno govoriti o tome da kronične bolesti imamo kod starije populacije".